b'\n_START_ARTICLE_\nMaarit Tastula\n_START_PARAGRAPH_\nAnne Maarit Katarina Tastula (s. 24. joulukuuta 1961 Kaarlela) on suomalainen toimittaja, joka on tehnyt urallaan lukuisia televisio-ohjelmia. H\xc3\xa4n on suosittu esiintyj\xc3\xa4 ja voittanut muun muassa useita Telvis- ja Venla-palkintoja._NEWLINE_Tastula on opiskellut Tampereen yliopistossa. Ennen ty\xc3\xb6t\xc3\xa4\xc3\xa4n televisiossa h\xc3\xa4n ty\xc3\xb6skenteli Aamulehden kulttuuritoimituksessa. Tastulan ensimm\xc3\xa4inen tv-juttu oli Tove Janssonin haastattelu, jonka h\xc3\xa4n teki Kulttuuriruutu-nimiseen ohjelmaan. Vuonna 1988 h\xc3\xa4n sai vakinaisen pestin Ajankohtaisesta kakkosesta. Nyky\xc3\xa4\xc3\xa4n Tastula tunnetaan parhaiten  haastatteluohjelmista Yhdenillan pys\xc3\xa4kki (1993\xe2\x80\x931996), Punainen lanka (1999\xe2\x80\x932008), Seitsem\xc3\xa4s taivas (2009\xe2\x80\x932013) ja Avec Tastula (2014\xe2\x80\x93). H\xc3\xa4nen aiempia ohjelmasarjojaan ovat olleet Pikku J\xc3\xa4ttil\xc3\xa4inen, Y\xc3\xb6lento ja Lauantaisauna. Vuoden 2018 alussa aloitti keskusteluohjelma  Flinkkil\xc3\xa4 & Tastula - kohtaamisia, jossa vuoroviikoin Anne Flinkkil\xc3\xa4 ja Maarit Tastula kohtaavat mielenkiintoisia vieraita ja keskustelevat heid\xc3\xa4n kanssa yhteiskunnallisista aiheista._NEWLINE_Tastula asuu Tampereella. H\xc3\xa4nell\xc3\xa4 on vuonna 2002 syntyneet kaksoset.'